**Forslag til:**

**Selvstyrets bekendtgørelse nr. xx af xx.xxxx 2022 om fangst og beskyttelse af småhvaler**

I medfør af § 2, stk. 4, § 8, §§ 11-13, § 15, stk. 4, og §§ 17-21 i Landstingslov nr. 12 af 29. oktober 1999 om fangst og jagt som senest ændret ved Landstingslov nr. 1 af 16. maj 2008 samt §§ 5-6, § 35 og §§ 60-61 i Landstingslov nr. 29 af 18. december 2003 om naturbeskyttelse fastsættes:

## Anvendelsesområde

**§ 1.** Bekendtgørelsen gælder for fangst og beskyttelse af småhvaler i Grønlands fiskeriterritorium, jf. de i § 2, nr. 1, nævnte arter.

## Definitioner

**§ 2.** I denne bekendtgørelse forstås ved:

1) Småhvaler: marsvin (*Phocoena phocoena*), hvidnæse (*Lagenorhynchus albirostris)*, hvidskæving (*Lagenorhynchus acutus*), grindehval (*Globicephala melas*), døgling (*Hyperoodon ampullatus*) og spækhugger (*Orcinus orca*).

2) Et kvoteår: perioden fra og med 1. januar til og med 31. december.

3) Sassat: kvoterede småhvaler som er fastlåst i en våge i isen, hvor de ikke kan undslippe i live af sig selv.

4) Fællesfangst: fangst der gennemføres af to eller flere fangere.

5) Moderskibe: fartøjer uanset længde, der anvendes som slæbebåde eller transportskibe for fangst af småhvaler fra fartøjer under 6 meter længde over alt (l.o.a), jf. § 14, stk. 2.

6) Forsigtighedsprincippet: er, hvis der opstår fare for bæredygtigheden i relation til fangst af småhvaler og i tilfælde, hvor de tilgængelige videnskabelige data ikke muliggør en fuldstændig kvotefastsættelse.

7) Hårdt sårede: er småhvaler som er sårede af rovdyr eller såret efter at være viklet ind i fiskeri- og fangstudstyr. Modsat småhvaler som direkte er såret af personer.

## Fredning og fangstforbud

**§ 3.** Naalakkersuisut kan af sundhedsmæssige årsager meddele forbud mod fangst af de i § 2, nr. 1, nævnte arter, såfremt der er videnskabelig dokumentation for et for højt indhold af forureningsstoffer, der kan være skadelige for mennesker, samt dyr, der holdes i husstanden.

## Fastsættelse af kvoter for fangst

**§ 4.** Naalakkersuisut kan fastsætte et- eller flerårige kvoter for fangst af småhvaler særskilt for hver bestand. Fastsættelsen af kvoter for fangst af småhvaler sker under hensyntagen til:

1) internationale aftaler, der er indgået med henblik på ressourcernes bevarelse og reproduktion,

2) videnskabelig rådgivning,

3) fanger- og brugerviden og

4) høring af Fangstrådets medlemmer og kommuner.

*Stk. 2.* Kvote for bestande uden en tilgængelig videnskabelig rådgivning, fastsættes ud fra forsigtighedsprincippet.

*Stk. 3.* En licens til fangst af småhvaler kan begrænses til jagtperioder, forvaltningsområder, bestandsafgrænsninger, fangstmetoder og småhvaler af bestemte køns- og aldersgrupper.

*Stk. 4.* Departementet for Fiskeri og Fangst kan overføre en ubrugt kvotemængde for fangst af småhvaler fra indeværende kvoteår, der ikke er opbrugt inden for en geografisk afgrænset bestand, til den samlede kvote for den samme bestand i det efterfølgende kvoteår. Metoden for overførsel af ubrugte kvoter, er ikke-akkumulerende.

## Høring og fordeling af kvoter for fangst

**§ 5**.Fordeling af de i § 4, stk. 1 fastsatte kvoter til kommunerne foretages af Naalakkersuisoq efter offentlig høring.

*Stk. 2.* Kvoter kan fastsættes på kommunalt niveau-, forvaltningsniveau- og bestandsafgrænsningsniveau.

*Stk. 3.* Departementet for Fiskeri og Fangst kan pålægge kommunalbestyrelsen at varetage den nødvendige administrative forvaltning i forbindelse med fordeling af kvoterne.

*Stk. 4.* Naalakkersuisoq for Fiskeri og Fangst kan nedsætte kommunens kvote for en art for det indeværende eller for det efterfølgende kvoteår, såfremt det konstateres, at der er sket ulovlig fangst af den pågældende art i et forvaltningsområde.

**§ 6.** Den fastsatte kvote, fordelingen af kvoterne samt vilkårene for fangst offentliggøres på Selvstyrets hjemmeside og via pressemeddelelse.

## Fangstberettigelse, udstedelse og fordeling af licenser

**§ 7.** Kommunalbestyrelsen udsteder inden for den af Naalakkersuisut fastsatte kvote for en art, jf. §§ 4-5, nummererede licenser efter ansøgning.

*Stk. 2*. For at deltage i fordelingen af licenser skal en ansøger på ansøgningstidspunktet og under fangstudøvelsen have:

1) et gyldigt erhvervsjagtbevis eller fritidsjagtbevis og

2) folkeregisteradresse i den kommune, der udsteder licensen.

*Stk. 3.* Kommunalbestyrelsen udleverer samtidig med licensen et skema svarende til bekendtgørelsens bilag 1 til licensmodtageren.

**§ 8.** Kun personer, som er i besiddelse af en licens udstedt i medfør af denne bekendtgørelse, må nedlægge kvoterede småhvaler.

*Stk. 2.* En licens er personlig og må ikke overdrages eller sælges.

*Stk. 3*. En licens giver adgang til fangst af én hval eller flere hvaler fra den bestand, som licensen er udstedt til, i det kvoteår hvor licensen er udstedt.

*Stk. 4.* Af licensen fremgår det hvor og hvor mange dyr, der må nedlægges.

*Stk. 5.* En nedlagt unge gælder i antal for det samme som et voksen småhval.

*Stk. 6.* Licensen skal medbringes sammen med gyldigt jagtbevis under fangst og jagt og forevises på forlangende af politiet, jagt- og fiskeribetjentene, disses assistenter eller anden dertil bemyndiget person til kontrol.

**§ 9**. Kommunalbestyrelsen kan ved kommunal vedtægt og efter samråd med de enkelte bygdebestyrelser og de lokale fisker- og fangerforeninger fastsætte betingelser om fordeling af kommunens og forvaltningsområdernes kvoter på småhvaler til erhvervsfangere og fritidsfangere.

**§ 10***.* Kommunalbestyrelsen kan ved kommunal vedtægt fastsætte regler om fællesfangst af kvoten. Ved fællesfangst skal kommunalbestyrelsen, eller dertil bemyndigede personer, sikre, at kvoten ikke overskrides.

*Stk. 2.*  Kommunalbestyrelsen skal etablere en sikker kontrol med den tildelte kvote. Kvoteforbruget skal følges nøje, og fangsten skal standses øjeblikkeligt, når den tildelte kommunekvote eller forvaltningsområdekvote er opbrugt.

*Stk. 3*. Kommunalbestyrelsen skal rette skriftlig henvendelse til Departementet for Fiskeri og Fangst, når den tildelte kommunekvote eller forvaltningsområdekvote er opbrugt.

**§ 11.**  Kommunalbestyrelsen kan fastsætte en tidsfrist for afhentning af tildelte licenser.

*Stk. 2.* Fangere, der har fået en licens og ikke kan eller vil benytte den, skal snarest returnere den uudnyttede licens til den lokale kommunale myndighed.

*Stk. 3.* Licenser, som ikke er afhentet inden for den fastsatte tidsfrist, kan omfordeles inden for forvaltningsområdet i henhold til en officiel venteliste.

*Stk. 4.* Uafhentede licenser og licenser, som er uudnyttede på tidspunktet for genfordeling af kvoteårets restkvoter, indgår automatisk i genfordelingskvoten og kan derefter ikke bruges af den tidligere licensejer. Herefter kan disse genfordeles inden for kommunen i henhold til specifikke bestandes kvoter og til eventuelle kommunale vedtægtsmæssige bestemmelser. Tidspunktet for genfordeling meddeles af kommunalbestyrelsen forinden fangstperiodens start og vil fremgå af licensen.

*Stk. 5.* Genfordelingen skal foretages efter høring af de lokale fisker- og fangerforeninger i de respektive kommuner og forvaltningsområder.

## Fangstmetoder

**§ 12.** Fangst af marsvin må kun ske ved anvendelse af rifler, hvor mindste lovlige kaliber er .222 Remington, eller et haglgevær, hvor mindste lovlige kaliber er 12.

*Stk. 2.* Fangst af hvidnæse, hvidskæving og grindehval må kun ske ved anvendelse af rifler, hvor mindste lovlige kaliber er .30-06.

*Stk. 3.* Fangst af døgling og spækhugger må kun ske ved anvendelse af rifler, hvor mindste lovlige kaliber er .375.

*Stk. 4.* Det er forbudt at anvende hel- og halvautomatiske våben, sprængstof og harpunkanon ved fangst af småhvaler.

*Stk. 5.* Så vidt det er muligt, skal marsvin, hvidnæse, hvidskæving, grindehval, døgling og spækhugger sikres med harpun, forinden det dræbende skud afgives.

**§ 13**.Fly, helikoptere samt enhver form for motordrevne køretøjer må ikke anvendes i forbindelse med fangst af småhvaler eller til befordring til og fra fangstområdet, jf. dog § 17, stk. 4.

**§ 14.** Kun fartøjer,som ifølge deres målebrev er 15 meter l.o.a. eller derunder, må anvendes i forbindelse med fangst af småhvaler.

*Stk. 2.*  Anvendelse af moderskibe er forbudt i forbindelse med fangst af småhvaler.

*Omringning*

**§ 15.** Enhver form for fangst ved omringning, såsom fastlåsning mod kysten eller løsere spærring mod kysten eller mod iskanten, er forbudt.

*Aflivning efter tilladelse fra departementet*

**§ 16.** Efter forudgående tilladelse fra Departementet for Fiskeri og Fangst kan der ske aflivning af hårdt sårede kvoterede småhvaler, kvoterede småhvaler viklet i fiskegarn eller andre fiskeredskaber.

*Stk. 2.* Aflivning af hårdt sårede ikke-kvoterede småhvaler viklet i fiskegarn eller andre fiskeredskaber kræver ikke forudgående tilladelse fra Departementet for Fiskeri og Fangst, men skal meddeles til Departementet for Fiskeri og Fangst.

*Stk. 3.* Såfremt en lovlig fangst af en kvoteret småhval efterfølgende viser sig ikke at være egnet til menneskeføde grundet sygdomsangreb eller lignende, kan Departementet for Fiskeri og Fangst efterfølgende give tilladelse til, at fangsten betragtes som en aflivning. Den anvendte licens vil da stadig være gyldig.

*Stk. 4.*  Dyr aflivet i medfør af stk. 1 kan fordeles til den lokale befolkning, såfremt dyret egner sig til føde.

## Sassat

**§ 17.** Når sassat lokaliseres, skal det bekræftes af en lokal myndighed over for Departementet for Fiskeri og Fangst. Sassat-fangst må ikke igangsættes uden Departementets tilladelse, og det vurderes, at det er usandsynligt, at hvalerne overlever. Tilladelsen meddeles til kommunalbestyrelsen eller de lokale myndigheder i forvaltningsområdet, der umiddelbart derefter underretter relevante bygder og byer.

*Stk. 2.* Alle med gyldigt erhvervsjagtbevis eller fritidsjagtbevis kan deltage i sassat-fangsten. Fangst fra sassat tæller hverken med i den enkelte fangers kvote eller kvoten i forvaltningsområdet.

*Stk. 3.* Ved sassat må der fanges så meget, at man med sikkerhed kan hjemtransportere fangsten med transportmidler, godkendt af kommunalbestyrelsen, senest efter sassats afslutning.

**§ 18.** Afmærkede partier af kød, mattak og spæk samt fortøjede dyr må ikke fjernes uden ejernes samtykke, medmindre kommunalbestyrelsen eller de lokale myndigheder i et forvaltningsområde under hensyntagen til de vejrmæssige forhold har fastsaten frist for borttransport af fangstbyttet, og denne frist ikke er overholdt.

## Flænsning

**§ 19.** Flænsningen skal påbegyndes umiddelbart efter, at hvalen hales op på land eller på is. Alle spiselige og andre brugbare dele hjemtages eller deponeres. Inden fangstpladsen forlades, skal flænsningsområdet være ryddet for ubrugelige rester.

*Stk. 2.* Køddepoter skal anmeldes til den lokale jagt- og fiskeribetjent eller kommunekontoret.

*Stk. 3.* Kun fartøjer, som ifølge af deres målebrev er 15 meter l.o.a. eller derunder, måanvendes til flænsning af fartøjets egen fangst.

## Bifangst og anskydning

**§ 20.** Bifangst af kvoterede småhvaler skal fratrækkes kommunens eller forvaltningsområdets kvote og skal rapporteres til Departementet for Fiskeri og Fangst.

*Stk. 2.* Bifangst og anskydninger af ikke-kvoterede småhvaler skal rapporteres via www.sullissivik.gl.

*Stk. 3*. I tilfælde af anskydninger af kvoterede småhvaler skal jagt- og fiskeribetjenten eller kommunekontoret kontaktes snarest muligt, og anskydningen fratrækkes kommunens eller forvaltningsområdets kvote.

*Betingelser for indhandling og salg*

**§ 21.** Fangst af kvoterede småhvaler, herunder fangster fra en godkendt sassat, må ikke sælges, førend kommune- eller bygdekontoret ved stempel på licensen har registreret fangsten, jf. dog stk. 4.

*Stk. 2*. Det er forbudt at købe, indhandle eller modtage mattak, kød og tænder fra ulovligt nedlagte småhvaler.

*Stk. 3*. Salg eller køb af fangsten, eller dele heraf, må ikke finde sted, før indehaveren af licensen påtegner en kopi af licensen. Denne skal i en salgssituation på anmodning kunne fremvises. Af kopien skal fremgå, at fangsten er registreret af en kommunal myndighed.

*Stk. 4.* Salg kan ske uden for kommune- eller bygdekontorets åbningstid, såfremt registreringen foretages straks efter, at kontoret er åbnet.

*Indhandling*

**§ 22.**Fartøjer må ikke anvendes til indhandling af kød, spæk og mattak fra småhvaler.

*Stk. 2.* Indhandling af fangst af kvoterede småhvaler til godkendte indhandlingssteder må kun foretages af erhvervsfangere, der kan fremvise et gyldigt erhvervsjagtbevis og påstemplet licens.

*Stk. 3.* Indhandling af fangst af ikke-kvoterede småhvaler til godkendte indhandlingssteder må kun foretages af erhvervsfangere og fritidsfangere, der kan fremvise et gyldigt erhvervs- eller fritidsjagtbevis.

*Stk. 4.* Naalakkersuisut kan fastsætte indhandlingskvoter, inden for den fastsatte kommunale kvote.

*Stk. 5.* Hvis der er fastsat en indhandlingskvote, skal indhandlingsstederne dagligt sende oplysning om indhandlingsmængder til Departementet for Fiskeri og Fangst, så længe indhandling er tilladt.

*Stk. 6.* Departementet for Fiskeri og Fangst giver meddelelse om, hvornår indhandling skal ophøre i den pågældende kommune eller forvaltningsområde.

*Stk. 7.* De enkelte kommuner træffer beslutninger vedrørende indhandling og salg på ”brættet” for fritidsfangere ved offentlige og synlige opslag.

*Stk. 8.* Indhandling og salg af småhvaler på ”brættet” skal opfylde kravene, som stilles i den til enhver tid gældende levnedsmiddelbekendtgørelse.

*Salg*

**§ 23.** Salg til den endelige forbruger, herunder cateringvirksomheder, restauranter, institutioner eller lignende samt salg fra lokale brætter og andet løssalg, må kun foretages af erhvervsfangere, der kan fremvise et gyldigt erhvervsjagtbevis og påstemplet licens, jf. § 21, stk. 1 og stk. 4, eller af dertil bemyndigede personer, som på anmodning skal kunne fremvise dokumentation.

*Stk. 2.* Salg fra lokale brætter og andet løssalg af ikke-kvoterede småhvaler må kun foretages af erhvervs- eller fritidsfangere, der kan fremvise et gyldigt erhvervs- og fritidsjagtbevis, eller af dertil bemyndigede personer, som på anmodning skal kunne fremvise dokumentation.

*Stk. 3.* Salg direkte til virksomheder, institutioner og spisesteder af kvoterede småhvaler må kun foretages af erhvervsfangere, der kan fremvise et gyldigt erhvervsjagtbevis og påstemplet licens, jf. § 21, stk. 1 og 2, eller af dertil bemyndigede personer, som på anmodning skal kunne fremvise dokumentation.

*Stk. 4.* Salg direkte til virksomheder, institutioner og spisesteder af ikke-kvoterede småhvaler må kun foretages af erhvervs- eller fritidsfangere, der kan fremvise et gyldigt erhvervs- eller fritidsjagtbevis, eller af dertil bemyndigede personer, som på anmodning skal kunne fremvise dokumentation.

*Stk. 5*. De i stk. 3 nævnte virksomheder, institutioner og spisesteder skal kunne dokumentere, at kød, spæk og mattak fra kvoterede småhvaler er indkøbt fra erhvervsfangere med gyldigt erhvervsjagtbevis og påstemplet licens, jf. § 21, stk. 1, 2 samt stk. 4.

*Stk. 6.* Dokumentation, jf. stk. 5, er en underskrevet faktura med kopi af et gyldigt erhvervsjagtbevis og påstemplet licens, jf. dog §21, stk. 4.

*Stk. 7.* Kun personer med et gyldigt erhvervsjagtbevis og påstemplet licens, jf. § 21, stk. 1, 2 samt stk. 4, kan indhandle eller sælge tænder fra kvoterede småhvaler.

*Lokal forvaltning*

**§ 24.** Naalakkersuisoq for Fiskeri og Fangst kan efter offentlig høring uddelegere hele eller dele af forvaltningen for et geografisk afgrænset område til lokal forvaltning inden for den tildelte kvote.

*Stk. 2.* Vilkårene for dette skal foregå via kommunal vedtægt. En kommunal vedtægt skal godkendes af Naalakkersuisoq for Fiskeri og Fangst.

*Rapportering* *og kontrol*

**§ 25.** Fangst, bifangst og anskydning af kvoterede småhvaler skal rapporteres til hjemkommunen, by- eller bygdekontor hurtigst muligt. Rapporteringen foretages af den pågældende fanger, undtagen ved fangster ved sassat, der rapporteres af den lokale fisker- og fangerforeningfor erhvervsfangere og af kommunekontoret/bygdekontoret for fritidsfangere. Ved fællesfangst rapporteres fangsten kun af den udpegede leder af fællesfangsten.

*Stk. 2.* Ved rapportering, jf. stk. 1, anvendes bekendtgørelsens bilag 1. Der udfyldes et skema for hver fanget eller anskudt småhval, undtagen ved fangster ved sassat, hvor hele fangsten rapporteres på samme skema. Kopi af den af kommunen påstemplede licens på kvoterede småhvaler skal medfølge fangstrapporten.

*Stk. 3*. Al fangst af ikke-kvoterede småhvaler skal rapporteres via www.sullissivik.gl.

*Stk. 4.* Kommunalbestyrelsen indsender snarest efter modtagelsen de indkomne fangstskemaer for kvoterede småhvaler svarende til bekendtgørelsens bilag 1 samt den påstemplede licens, jf. § 21, stk. 1, til Departementet for Fiskeri og Fangst.

## **§ 26.** Gyldigt erhvervsjagtbevis eller fritidsjagtbevis og licens eller autorisation til indhandling skal kunne forevises på anmodning af politiet, jagt- og fiskeribetjente og dertil bemyndigede personer.

Vævsprøver og mærkning

**§ 27.** Enhver, som har fanget en småhval, kan forpligtes til at aflevere en vævsprøve bestående af et mindre stykke mattak, kød eller en del af tand fra fangsten til kommunekontoret med oplysning om art, dato og lokalitet for fangsten. Vævsprøverne lægges i den af Grønlands Naturinstitut udleverede plastbeholder med konserveringsvæske eller pakkes i en konvolut. Når det drejer sig om en kvoteret småhval, skal kopi af fangstskemaet, jf. bilag 1, vedlægges.

*Stk. 2.* Kommunekontoret videresender den indleverede vævsprøve og oplysninger, jf. stk. 1, til Grønlands Naturinstitut, Box 570, 3900 Nuuk, straks efter modtagelsen. Fragtudgifterne afholdes af Grønlands Naturinstitut.

**§ 28.** Immobilisering, prøvetagning, mærkning samt andet arbejde involverende forsøg med småhvaler må kun foretages af Grønlands Naturinstitut. Øvrige skal indhente tilladelse fra Departementet for Fiskeri og Fangst.

*Stk. 2*. Fangster i henhold til stk. 1, herunder også utilsigtet druknede hvaler, skal rapporteres til Departementet for Fiskeri og Fangst.

*Stk. 3*. Naalakkersuisut kan fastsætte yderligere vilkår i forbindelse med fangst af småhvaler, herunder krav om levering af dele af småhvaler til videnskabelige undersøgelser.

*Fangenskab*

**§ 29.** Det er ikke tilladt at holde småhvaler i fangenskab.

*Kommunal vedtægt*

**§ 30.** Kommunalbestyrelsen kan efter høring af bygdebestyrelsen og lokale fisker- og fangerforening ved kommunal vedtægt fastsætte betingelser, der er mere vidtgående end de i §§ 7-11, § 19, §§ 21-23 og § 25 fastsatte regler.

*Stk. 2*. Kommunale vedtægter godkendes af Naalakkersuisoq for Fiskeri og Fangst.

*Dispensation*

**§ 31.** Departementet for Fiskeri og Fangst kan til veterinære, videnskabelige og undervisningsmæssige formål, eller som led i en kortlægning af Grønlands fangstmæssige ressourcer, meddele dispensation fra bekendtgørelsens bestemmelser.

## Foranstaltninger

**§ 32.** Overtrædelse af § 3, § 5, § 10, §§ 14-29 og § 31 kan medføre foranstaltninger i form af bøde og konfiskation efter reglerne i kriminalloven.

*Stk. 2.* Ved overtrædelse af de i medfør af bekendtgørelsen udstedte kommunale vedtægter kan der i de kommunale vedtægter fastsættes bestemmelser om bøde og konfiskation efter Kriminallov for Grønland.

*Stk. 3.* Beslutning om anvendelse af konfiskerede dele af fangsten træffes af Departementet for Fiskeri og Fangst.

*Stk. 4.*  Bøder, der idømmes efter denne bekendtgørelse, tilfalder Landskassen.

## Ikrafttræden

**§ 33.** Bekendtgørelsen træder i kraft xx. yy 2022.

*Grønlands Selvstyre, den xx. yy 2022*

Karl Tobiassen

Naalakkersuisoq for Fiskeri og Fangst

/ Jørgen Isak Olsen